Diari Oficial de la Generalitat Valenciana


Sumari del DOGV 6500, del 12-04-2011 (2011/4265)

ORDRE 15/2011, de 4 d'abril, de la Conselleria d'Indústria, Comerç i Innovació, per la qual s'establixen les ajudes per al desenvolupament de les accions de promoció d'activitats destinades a la millora de la seguretat industrial per a l'exercici pressupostari 2011.
--------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6500

Data del DOGV
:   12-04-2011

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2011/4265


Data del document
:   04-04-2011

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública

ORDRE 15/2011, de 4 d'abril, de la Conselleria d'Indústria, Comerç i Innovació, per la qual s'establixen les ajudes per al desenvolupament de les accions de promoció d'activitats destinades a la millora de la seguretat industrial per a l'exercici pressupostari 2011. [2011/4265]  
La Llei 21/1992, de 16 de juliol, d'Indústria, establix que la seguretat industrial té per objecte la prevenció i limitació dels riscos, així com la protecció contra accidents i sinistres capaços de produir danys o perjudicis a les persones, la flora, els béns o el medi ambient, derivats de l'activitat industrial o de la utilització, funcionament i manteniment de les instal·lacions o els equips, i de la producció, ús o consum, emmagatzematge o rebuig de productes industrials.   
La Llei 21/1992, de 16 de juliol, d'Indústria, establix com una de les funcions de les administracions públiques l'impuls i la realització d'estudis i informes que permeten a les administracions públiques i als sectors interessats el coneixement de la situació en matèria de seguretat industrial.  
La Comunitat Valenciana, d'acord amb el que s'ha previst en l'Estatut d'Autonomia, té atribuïdes competències en matèria d'indústria. En l'exercici d'estes competències és procedent establir un règim d'ajudes que tendisca a aconseguir la prevenció i limitació dels riscos i la protecció d'accidents i sinistres en les empreses industrials radicades a la Comunitat Valenciana, mitjançant l'anàlisi i la millora de la seguretat industrial.   
Finalment, s'assenyala que la present convocatòria no necessita notificació a la Comissió Europea, de conformitat amb el que s'establix en l'article 7.3 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que les ajudes que s'atorguen d'acord amb el que s'ha previst en esta ordre, seran atorgades en el marc del Reglament (CE) núm. 1.998/2006, de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L 379/5 de 28 de desembre de 2006).   
Per això, i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 de la Llei d'Hisenda Pública de la Generalitat,   
  
ORDENE  
  
Article 1. Objecte i àmbit  
1. L'objecte de la present ordre és establir el règim de concessió d'ajudes per al desenvolupament d'accions de promoció d'activitats destinades a la millora de la seguretat industrial, desenvolupades a la Comunitat Valenciana, d'acord amb les consignacions pressupostàries que establix la Llei 17/2010, de 30 de desembre, de Pressupostos de la Generalitat per a l'exercici 2011.  
2. El règim d'ajudes s'aplicarà tal com es determina en els articles següents.   
  
Article 2. Finançament  
Estes ajudes es financen a càrrec del programa pressupostari 722.10, Seguretat Industrial, línia T4660000, per un import global màxim de 120.000,00 euros.  
  
Article 3. Accions susceptibles de suport  
1. Les ajudes es destinaran al finançament d'alguna de les actuacions següents:   
a) Realització de projectes que comporten una millora respecte a les condicions mínimes exigides reglamentàriament de seguretat de productes i instal·lacions industrials, per a la promoció de la seguretat industrial.   
b) Elaboració de:  
b.1) Estudis tecnicojurídics sobre dret comparat vigent en l'entorn dels països de la Unió Europea referents a:  
- Reglamentacions tècniques d'instal·lacions subjectes a seguretat industrial.  
- Regulació de l'exercici de les activitats realitzades per empreses de servicis i de la qualificació de professions i la certificació de persones en l'àmbit de la seguretat industrial, amb especial referència al seu reconeixement en altres estats membres i la incidència i funcionament per a les empreses i professionals de la Comunitat Valenciana en relació amb la Directiva 2006/123/CE, del Parlament Europeu i del Consell, de 12 de desembre de 2006, relativa als servicis en el mercat interior, i amb la Directiva 2005/36/CE, del Parlament Europeu i del Consell, de 7 de setembre de 2005, relativa al reconeixement de qualificacions professionals.  
- Models de gestió de la seguretat industrial.  
En tots estos estudis, a més d'una anàlisi i una comparació degudament fonamentades, s'hauran de proposar les possibles mesures per a la millora del marc actual de la seguretat industrial a la Comunitat Valenciana en relació amb la regulació dels estats membres analitzada en què s'haja conclòs, mitjançant una valoració qualitativa i quantitativa a través d'indicadors i paràmetres adequats, que representen un avanç i una millora respecte a la nostra regió.  
b.2) Guies tècniques relatives a reglamentació tècnica d'instal·lacions específiques subjectes a seguretat industrial l'objecte de les quals siga facilitar-ne l'aplicació pràctica de les prescripcions, determinar la coordinació de criteris establits per les distintes reglamentacions tècniques que puguen concórrer en les instal·lacions objecte d'estes, recollir els criteris interpretatius consolidats en la matèria, les solucions àmpliament admeses per estar basades en «tècniques de seguretat equivalent» i les excepcions a la reglamentació de seguretat industrial interessada que estiguen degudament autoritzades quan esta ho preveja, així com les bones pràctiques constructives i de conservació aplicables a les esmentades instal·lacions.   
Les guies podran ajustar-se monogràficament a qualsevol d'estos aspectes, sempre que l'amplitud del treball proposat així ho justifique.  
  
b.3) Guies tècniques dirigides als fabricants i importadors pertanyents a sectors establits a la Comunitat Valenciana sobre productes subjectes a directives de marcatge CE, a fi de facilitar-los la comprensió i l'aplicació de les exigències i els requisits que hagen de reunir els productes a què vagen dirigides.   
Les guies tècniques, entre altres facilitats i resultats, permetran, a partir de les dades i les característiques dels productes que els definixen, obtenir quins són els requisits tècnics, administratius i reglamentaris, les especificacions tècniques exigibles, els mòduls o sistemes d'avaluació de la conformitat permesos, així com la resta d'informació que siga rellevant.  
b.4) Estudis sectorials que recullen i analitzen, tant tècnicament com estadísticament, la defectologia derivada de l'experiència d'instal·lació, conservació i inspecció d'instal·lacions, així com de les anàlisis de riscos, accidents i incidents, i que proposen les oportunes mesures de millora per a evitar-ne l'aparició, o, si és el cas, la minimització.   
En qualsevol cas, els estudis hauran de ser representatius de les problemàtiques del sector objecte d'estudi i podran tenir com a suport la realització d'auditories tècniques que porten a les conclusions pertinents. Estes auditories hauran de ser adequadament àmplies i incloure un nombre suficient d'empreses o instal·lacions perquè els resultats de les esmentades auditories siguen extrapolables de manera objectiva a tot el sector. A este efecte, s'hauran de concretar les tècniques de mostratge i inferència estadístiques emprades i la seua justificació.  
b.5) Accions d'informació i difusió sectorial relatives a camps de la seguretat industrial.  
b.6) Estudis sobre metodologies per a la realització de plans d'inspecció globals o sectorials que permeten anàlisis representatives i idònies per a la comprovació del grau de compliment dels requisits exigits per la regulació de seguretat industrial a les empreses de servicis, instal·lacions o productes industrials. Les metodologies hauran de proposar i concretar les tècniques de mostratge i inferència estadístiques emprades i la fonamentació i idoneïtat per al sector o sectors als quals es dirigix, i tindran en consideració la representativitat i la distribució geogràfica a la Comunitat Valenciana, així com la relació amb la resta de l'Estat.  
  
En totes estes actuacions susceptibles de suport, en cas d'utilitzar-s'hi, encara que siga parcialment, serà imprescindible citar expressament les fonts emprades en aquelles parts de l'actuació on s'hi reproduïsquen. En tot cas, l'ús d'estes haurà d'acomodar-se als límits establits pel Reial Decret Legislatiu 1/1996, de 12 d'abril, pel qual s'aprova el text refós de la Llei de Propietat Intel·lectual, que regularitza, aclarix i harmonitza les disposicions legals vigents sobre la matèria, i la resta de regulació aplicable en esta matèria.  
  
2. No seran subvencionables, en cap cas, la inversió que es derive de les actuacions anteriors, el desenvolupament d'aplicacions informàtiques, les actuacions que tinguen una identitat substantiva amb altres ja subvencionades, impliquen la reproducció total o parcial, la traducció o tinguen una notòria similitud amb qualsevol treball ja realitzat, ni aquelles el contingut de les quals verse sobre prevenció de riscos laborals. A este últim efecte, en l'examen de les sol·licituds a què fa referència l'article 7.2 de la present norma es tindrà en compte el que s'ha disposat en el capítol I de la Llei 31/1995, de 8 de novembre, de Prevenció de Riscos Laborals, en relació amb el que s'ha establit en el capítol I del títol III de la Llei 21/1992, de 16 de juliol, d'Indústria.  
3. Les ajudes que s'establixen en la present ordre tindran la consideració de subvencions a fons perdut.   
4. Les subvencions concedides podran assolir una quantia màxima respecte del cost total de les activitats a realitzar d'acord amb es criteris següents:   
a) Per a les empreses esmentades en l'apartat a) de l'article 4 (empreses l'activitat de les quals siga la indústria transformadora): la subvenció màxima possible serà de fins el 60 per cent del cost total subvencionable, amb un màxim de 15.000 euros per actuació.   
b) Per a les entitats indicades en l'apartat b) de l'article 4 (associacions empresarials, col·legis professionals, associacions professionals, fundacions i altres entitats privades sense ànim de lucre): la subvenció màxima possible serà de fins el 60 per cent del cost total subvencionable, amb un màxim de 24.000 euros per actuació.   
5. No serà subvencionable en cap tipus d'actuació:   
- L'lVA satisfet per l'adquisició de béns o servicis i en general qualsevol impost pagat pel beneficiari.   
- Les despeses de personal propi i les ocasionades pels consums habituals utilitzats per al normal funcionament i desenvolupament de les funcions inherents als beneficiaris.   
6. Es podrà subcontractar l'activitat objecte de la subvenció fins al 100 per cent; en este cas caldrà ajustar-se al que s'ha disposat en l'article 29 de la Llei 38/2003, de 17 de novembre, General de Subvencions.  
  
7. L'import d'estes ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros.   
8. Les ajudes regulades en la present ordre no s'acumularan a cap ajuda pública corresponent a estes despeses subvencionables si l'esmentada acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
  
  
Article 4. Beneficiaris de les ajudes  
Podran ser beneficiaris de les ajudes:   
a) Per a les ajudes previstes en l'apartat a) del punt 1 de l'article 3, les empreses l'activitat de les quals siga la indústria transformadora. S'exceptuen les empreses dels sectors enumerats en l'article 1 del Reglament (CE) núm. 1998/2006, de la Comissió, de 15 de desembre de 2006.  
b) Per a les ajudes previstes en l'apartat b) del punt 1 de l'article 3, les associacions empresarials, els col·legis professionals, les associacions professionals, les fundacions i altres entitats privades sense ànim de lucre.  
  
Article 5. Presentació de sol·licituds i termini  
1. Les sol·licituds per a l'obtenció de les ajudes regulades per la present ordre hauran de dirigir-se a la Direcció General d'Indústria i Innovació i es presentaran en imprés normalitzat en els corresponents serveis territorials de la Conselleria d'Indústria, Comerç i Innovació, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Així mateix, podrà fer-se la presentació telemàtica de les sol·licituds, i per a això s'accedirà al catàleg de servicis públics interactius de la Generalitat accessibles a través de: i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant la Generalitat per a la realització de tràmits per via telemàtica. Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada, en el termini més breu possible dins de l'establit en l'apartat 5 d'este article.  
  
2. Les sol·licituds hauran d'anar acompanyades dels documents que a continuació s'assenyalen:   
a) Autorització expressa a la Conselleria d'Indústria, Comerç i Innovació perquè esta comprove les dades d'identitat del sol·licitant o, en cas de tractar-se d'una persona jurídica, del seu representant, de conformitat amb el Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'administració de la Generalitat i el seu sector públic. No obstant això, si de la comprovació efectuada resultara alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la. Si el sol·licitant no hi presta el seu consentiment, haurà d'aportar fotocòpia del document nacional d'identitat.  
  
Quan es tracte d'una persona jurídica s'haurà d'aportar, a més, documentació acreditativa i identificadora d'esta, consistent en fotocòpia de l'escriptura de constitució/estatuts actualitzada i acreditació de la inscripció en el Registre Mercantil o registre corresponent, així com de la targeta d'identificació fiscal. En el cas que esta haguera sigut aportada anteriorment i no haguera experimentat cap variació, serà suficient el certificat del secretari de l'entitat, acreditatiu que no s'ha produït cap canvi en la documentació identificadora de l'entitat i de la vigència del nomenament del president o de qui tinga la representació en la data de presentació de la sol·licitud.  
  
b) Dades de domiciliació bancària segons model facilitat a l'efecte (fitxa de manteniment de tercers segons model publicat en l'Ordre de 31 d'agost de 2007 de la Conselleria d'Economia, Hisenda i Ocupació), llevat que s'hagen presentat amb anterioritat davant la Conselleria d'Indústria, Comerç i Innovació i no hagen experimentat variació, acompanyades del certificat de titularitat del compte bancari.  
  
c) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social.  
La presentació de la sol·licitud per part del beneficiari de la subvenció comportarà l'autorització a la Conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions.   
  
No obstant això, el sol·licitant hi podrà denegar expressament el consentiment; en este cas haurà d'aportar els certificats següents:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.   
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- De les direccions territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
En este sentit, els certificats expedits per les administracions tributàries i per la Seguretat Social tindran validesa durant un termini de sis mesos des de la data de l'expedició, d'acord amb el que s'ha establit en l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.  
d) Memòria descriptiva de l'actuació per a la qual sol·licita l'ajuda, datada i firmada, que haurà de constar, com a mínim, del següent:  
  
- Títol de l'actuació suficientment descriptiu del contingut objectiu d'esta.  
- Breu descripció de l'entitat o empresa sol·licitant i de les activitats que realitza.  
- Descripció, amb el grau de detall necessari i adequat, de l'actuació. Caldrà indicar-ne la repercussió en relació amb la millora de la seguretat industrial, amb indicació del seu àmbit territorial.  
- Relació detallada dels objectius a aconseguir amb desenvolupament, metodologia de treball, cronograma d'execució de l'actuació a subvencionar, indicant-hi fases i terminis amb les dates de cada fita. L'inici i l'acabament hauran d'estar necessàriament dins de l'exercici 2011.  
- En cas que l'actuació consistisca en l'elaboració de guies tècniques o accions d'informació i difusió sectorial, s'haurà d'indicar clarament el nombre d'exemplars o unitats a difondre i els criteris i metodologia de difusió.  
- Si és el cas, fonts bibliogràfiques de tot tipus que es preveuen o que s'han d'utilitzar.  
- S'haurà d'indicar, si és el cas, l'entitat o les entitats subcontractades que pogueren participar en el desenvolupament de l'actuació.  
- Pressupost detallat per partides i preus unitaris o factura proforma. Així mateix, s'haurà d'incloure la documentació que es considere necessària i convenient per a acreditar la concurrència dels criteris d'avaluació previstos en l'article 6.  
e) Declaració responsable de les ajudes de minimis concedides per qualsevol projecte a l'empresa/entitat durant els dos exercicis fiscals anteriors i durant l'exercici fiscal actual, amb indicació d'import, organisme, data de concessió i règim d'ajudes en què s'empara o, si és el cas, declaració de no haver-ne rebut cap.   
f) Declaració responsable que acredite que el sol·licitant no està sotmés a les prohibicions per a obtenir la condició de persona beneficiària establides en l'article 13 de la LGS, no és deutor de la Generalitat per reintegrament de subvencions, complix els requisits exigits en la normativa reguladora, disposa de la documentació que així ho acredita i es compromet a mantenir-ne el compliment fins a la finalització del procediment.  
g) Quan l'import de la despesa subvencionable supere la quantia de 12.000 euros en el supòsit de prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que la despesa s'haguera realitzat amb anterioritat a la publicació de la present ordre o que per les especials característiques de les despeses subvencionables no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.  
h) En el cas que el sol·licitant siga una empresa, declaració responsable del compliment de la normativa sobre integració laboral de persones amb discapacitat o si és el cas, d'estar-ne exempt, i declaració responsable acreditativa que l'empresa no està en crisi, en el sentit de les directrius comunitàries sobre ajudes estatals de salvament i de reestructuració d'empreses en crisi (DOUE C 244 d'1 d'octubre de 2004).  
  
i) Declaració responsable sobre les ajudes rebudes per als mateixos costos subvencionables, a fi de comprovar que no se superen els límits de l'article 2.5 del Reglament de minimis abans esmentat.  
3. Tota la documentació indicada en el punt anterior es presentarà addicionalment en suport electrònic en un fitxer en format pdf, o compatible amb els que té disponibles la Conselleria, en el qual constarà l'esmentada documentació en l'ordre indicat.  
4. Els sol·licitants podran executar les seues actuacions des de l'1 de gener de 2011, sense esperar que la concessió de l'ajuda es produïsca i sense que això prejutge la decisió que finalment s'hi adopte.   
5. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.   
  
6. El termini de presentació de sol·licituds serà de quinze dies hàbils a partir de l'endemà de la publicació de la present ordre en el Diari Oficial de la Comunitat Valenciana.  
  
Article 6. Criteris d'avaluació de les sol·licituds  
1. Per a la concessió i valoració de les ajudes es tindrà en consideració:   
a) La incidència, repercussió i abast sectorial i/o territorial:  
Fins un màxim de 35 punts, que podran atorgar-se a les sol·licituds que acrediten els paràmetres objectius de major incidència en la seguretat industrial, tant pel seu nivell d'aplicació immediata com per l'amplitud o abast quant al nombre d'empreses o activitats susceptibles de la seua aplicació.   
b) L'eficàcia de l'acció proposada:  
Fins un màxim de 15 punts, que podran atorgar-se a les sol·licituds que acrediten justificadament l'eficàcia de l'actuació en relació amb la seguretat industrial; especialment quan puga acreditar-se de manera quantitativa, directament o indirectament, d'acord amb determinats paràmetres com la sinistralitat estadística, entre altres. Es valoraran positivament les actuacions que permeten la constant actualització en consonància amb qualsevol canvi legislatiu o tecnològic.  
c) La formulació de propostes fàcilment aplicables per les empreses per a la millora de la seguretat de productes, processos i instal·lacions:   
  
Fins un màxim de 15 punts, que podran atorgar-se a les sol·licituds que justifiquen tècnicament que els equips, procediments, mètodes, etc. de la seua proposta són de fàcil aplicació, tenint en compte el cost, la dimensió, la facilitat d'instal·lació i/o implantació, etc., per a millorar la seguretat dels productes, processos o instal·lacions.  
d) El seu caràcter innovador:   
Fins un màxim de 35 punts, que podran atorgar-se a les sol·licituds que justifiquen que l'actuació a desenvolupar és innovadora, bé en si mateixa o bé quant a la seua aplicació en l'àmbit de la seguretat industrial.   
2. En el cas d'ajudes a empreses, i si hi haguera empat, es dirimirà a favor d'aquelles empreses que acrediten ocupar un percentatge més gran de treballadors amb discapacitat en relació amb la seua plantilla, o bé es comprometen a contractar un percentatge superior de treballadors amb discapacitat durant el desenvolupament de l'acció subvencionada. La preferència s'aplicarà en la forma prevista en l'article 6 del Decret 279/2004, del Consell de la Generalitat.  
  
Article 7. Estudi i avaluació de les sol·licituds  
1. La Direcció General d'Indústria i Innovació podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.   
2. Examinades les sol·licituds pel Servei d'Ordenació i Seguretat Industrial, aquelles que complisquen i acrediten els requisits d'esta ordre seran objecte d'estudi i avaluació a través d'una Comissió d'Avaluació, integrada pel cap de l'Àrea d'Indústria i Innovació, els caps dels serveis territorials d'Indústria i Innovació de cada província de la Comunitat Valenciana, i el cap del Servei d'Ordenació i Seguretat Industrial de la Direcció General d'Indústria i Innovació que actuarà com a secretari d'esta comissió. La Comissió d'Avaluació elaborarà la corresponent proposta de concessions o denegacions de les subvencions i de determinació, si és el cas, de les quanties.  
  
3. L'avaluació s'efectuarà atenent els criteris definits en l'article 6.   
  
4. El règim jurídic de la Comissió és l'establit en el capítol II del títol II de la Llei 30/1992, de 26 de novembre, del Règim Jurídic de les Administracions Públiques i del Procediment Administratiu Comú.   
  
  
Article 8. Resolució de la concessió de les ajudes  
1. La Direcció General d'Indústria i Innovació, òrgan instructor, elevarà la proposta de la Comissió d'Avaluació al conseller d'Indústria, Comerç i Innovació, el qual dictarà les corresponents resolucions on es fixarà expressament la quantia i s'incorporarà, si és procedent, les condicions, obligacions i determinacions accessòries a què haja d'ajustar-se el desenvolupament de l'actuació.   
2. El termini màxim per a resoldre i notificar la concessió de les ajudes que s'establixen en la present ordre serà de cinc mesos comptats des de la data de la finalització del termini de presentació de sol·licituds. Transcorregut l'indicat termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei de Règim Jurídic de les Administracions Públiques i del Procediment Administratiu Comú.   
  
3. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les notificacions es faran utilitzant mitjans electrònics, sempre que la sol·licitud de subvenció s'haja presentat telemàticament, o en cas que l'interessat haja assenyalat l'esmentat mitjà com a preferent i no haja optat amb posterioritat per un mitjà diferent, tal com establixen els articles 27 i 28 de la Llei 11/2007, de 22 de juny, d'accés electrònic dels ciutadans als servicis públics. Els avisos de les notificacions telemàtiques s'enviaran a l'adreça de correu electrònic indicada en la sol·licitud general de subvenció. Una vegada rebut l'avís, o sempre que l'interessat ho desitge, es podrà acudir a l'àrea personal de teletramitació que la Generalitat posa a la seua disposició a través del portal de tramitació telemàtica (), on es podrà accedir a les notificacions efectuades i se n'acusarà recepció de la lectura.  
  
  
4. Les subvencions concedides seran publicades en el Diari Oficial de la Comunitat Valenciana, amb indicació de convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
5. Les resolucions a què es referixen els paràgrafs anteriors esgoten la via administrativa i contra estes podrà interposar-se recurs de reposició davant l'òrgan que va dictar l'acte, en el termini d'un mes a comptar des de l'endemà de la notificació de la resolució corresponent, o recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar des de l'endemà de la notificació de la resolució corresponent.  
  
Article 9. Resolució d'incidències  
L'òrgan competent per a la concessió de les ajudes previstes en la present ordre resoldrà les incidències que es produïsquen i en especial els supòsits de sol·licitud de:   
- Canvis de titularitat.   
- Pròrrogues, degudament motivades, tant per a l'execució del projecte o l'actuació i per al compliment de les condicions particulars de la concessió, com per a l'aportació de documents acreditatius de l'execució de l'acció, als efectes de la liquidació de l'ajuda. Els acords sobre concessió de pròrrogues o sobre la denegació d'estes no seran susceptibles de recurs.  
- Modificacions justificades del projecte inicial.   
  
Article 10. Control de les accions  
1. La Direcció General d'Indústria i Innovació farà el control i el seguiment de les accions a través de les comprovacions que considere necessàries.   
2. La Direcció General d'Indústria i Innovació, en els supòsits en què ho estime procedent, i en especial quan les actuacions per a les quals es concedisca l'ajuda consistisquen en la realització d'actuacions que tinguen un marcat caràcter tècnic, podrà designar personal tècnic propi o dels seus serveis territorials perquè col·labore en la redacció o l'execució de les actuacions o n'assumisca la direcció tècnica de la realització; en este cas, el beneficiari estarà obligat, quan així ho determine la corresponent resolució de concessió de l'ajuda, a comunicar a eixe centre directiu l'inici de les actuacions.   
3. El beneficiari estarà obligat a sotmetre's a les actuacions de control financer de la Intervenció General de la Generalitat en relació amb les subvencions o les ajudes concedides.  
  
  
Article 11. Liquidació de les ajudes  
1. La liquidació de les ajudes s'efectuarà una vegada executada l'acció en la totalitat, d'acord amb la sol·licitud presentada i en els termes fixats en la resolució.   
2. Als efectes del que s'ha establit en el punt anterior, els beneficiaris, en el termini d'un mes des de l'execució del projecte en la totalitat i en tot cas fins al 15 d'octubre de 2011, i llevat que per circumstàncies concurrents s'establisca un termini distint en la resolució de concessió, hauran de presentar:   
a) Memòria explicativa i detallada de les actuacions realitzades (justificativa del compliment de les condicions i obligacions imposades en la concessió de la subvenció), amb indicació dels resultats obtinguts.  
   
b) Relació detallada de les actuacions realitzades a què dóna suport esta subvenció, amb indicació de cada una de les despeses incorregudes (amb identificació del creditor i el document, l'import i la data d'emissió).  
c) Acreditació dels fons propis i d'altres subvencions i ingressos que hagen finançat l'activitat subvencionada amb indicació de l'import, la procedència i l'aplicació. Amb esta finalitat el beneficiari haurà de presentar una declaració responsable detallada.  
d) Factures i tots altres documents de valor probatori equivalent, amb validesa, en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran d'incloure totes les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el reglament que regula les obligacions de facturació i es modifica el Reglament de l'Impost sobre el Valor Afegit.  
e) Còpia de projecte, estudi, guia tècnica o documentació associada a l'acció d'informació o de difusió realitzada.  
f) En el cas que el beneficiari haja denegat expressament el seu consentiment perquè la Conselleria d'Indústria, Comerç i Innovació obtinga directament els corresponents certificats telemàtics, acreditació que el beneficiari es troba al corrent en el compliment de les obligacions tributàries i amb la Seguretat Social.  
3. Tota la documentació indicada en el punt anterior es presentarà addicionalment en suport electrònic en un fitxer en format .pdf, o compatible amb els que disposa la Conselleria, on constarà l'esmentada documentació en l'ordre indicat.  
4. A efectes de justificació, es considerarà que la despesa subvencionada s'ha efectuat encara que les factures no hagen sigut efectivament pagades amb anterioritat a la finalització del període de justificació.  
  
Article 12. Obligacions del beneficiari  
Són obligacions del beneficiari:   
a) Portar a cap l'activitat que fonamenta la concessió de la subvenció.   
b) Acreditar la realització de l'activitat i el compliment dels requisits i les condicions que determine la resolució de concessió de l'ajuda, així com les que deriven de la llei, la seua naturalesa o el seu objecte.   
c) El sotmetiment a actuacions de control financer que corresponguen a la Intervenció General en relació amb les ajudes concedides.   
  
d) Fer constar de manera explícita en la difusió de les accions subvencionables el suport de la Conselleria d'Indústria, Comerç i Innovació.   
e) Comunicar, en qualsevol moment de la vigència de l'expedient i, en tot cas, amb anterioritat a la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.   
  
Article 13. Minoració i resolució de l'ajuda concedida  
1. L'alteració d'alguna de les característiques no substancials de l'acció aprovada, l'incompliment d'alguna de les condicions i terminis establits en la resolució, la no-execució o l'execució inadequada de part de la despesa aprovada, la insuficient justificació d'alguna de les despeses efectivament realitzades i la concessió d'altres ajudes públiques o privades, amb posterioritat a la presentació de la sol·licitud, si en conjunt excedixen els límits establits, podrà donar lloc a la minoració de la subvenció concedida.   
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació o la falta de justificació de la realització d'esta, donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.   
  
  
  
DISPOSICIÓ ADDICIONAL ÚNICA  
  
1. En el supòsit que els documents exigits que s'han d'adjuntar a la sol·licitud d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que s'ha establit en l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment a què corresponguen.  
  
2. En els supòsits d'impossibilitat material d'obtenir el document, l'òrgan competent podrà demanar-ne al sol·licitant la presentació o, si no és possible, l'acreditació per altres mitjans dels requisits a què es referix el document.  
  
  
DISPOSICIONS FINALS  
  
Primera   
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució del que s'ha disposat en la present ordre.  
  
Segona   
La present ordre entrarà en vigor l'endemà de la publicació en el Diari Oficial de la Comunitat Valenciana.  
  
València, 4 d'abril de 2011  
  
El conseller d'Indústria, Comerç i Innovació   
i vicepresident primer del Consell,  
VICENTE RAMBLA MOMPLET